**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί** **Επενδυτικών Υπηρεσιών και Δραστηριοτήτων και Ρυθμιζόμενων Αγορών (Τροποποιητικός) (Αρ. 2) Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Σωτήρης Ιωάννου

Ονούφριος Κουλλά Αλέκος Τρυφωνίδης

Σάβια Ορφανίδου **Μη μέλη της επιτροπής:**

Άριστος Δαμιανού Σταύρος Παπαδούρης

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 20 και 27 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, της Νομικής Υπηρεσίας της Δημοκρατίας, της Κεντρικής Τράπεζας της Κύπρου (ΚΤΚ) και της Επιτροπής Κεφαλαιαγοράς Κύπρου (ΕΚΚ).

Σημειώνεται ότι στο πλαίσιο της συζήτησης του υπό αναφορά νομοσχεδίου παρευρέθηκε επίσης το μέλος της επιτροπής κ. Ηλίας Μυριάνθους.

Σκοπός του προτεινόμενου νόμου είναι η τροποποίηση του περί Επενδυτικών Υπηρεσιών και Δραστηριοτήτων και Ρυθμιζόμενων Αγορών Νόμου, ώστε να επιτευχθεί εναρμόνιση με τα νέα άρθρα 4.1.15) και 93.3α της πράξης της Ευρωπαϊκής Ένωσης με τίτλο «Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ, και της οδηγίας 2011/61/ΕΕ», ως αυτά παρατίθενται στο άρθρο 18 της πράξης της Ευρωπαϊκής Ένωσης με τίτλο «Κανονισμός (ΕΕ) 2022/858 του Ευρωπαϊκού Κοινοβουλίου και του Συμβουλίου της 30ής Μαΐου 2022 σχετικά με ένα πιλοτικό καθεστώς για υποδομές της αγοράς που βασίζονται σε τεχνολογία κατανεμημένου καθολικού και την τροποποίηση των κανονισμών (ΕΕ) αριθ. 600/2014 και (ΕΕ) αριθ. 909/2014 και της οδηγίας 2014/65/ΕΕ».

Στο πλαίσιο της συζήτησης του θέματος η εκπρόσωπος του Υπουργείου Οικονομικών δήλωσε μεταξύ άλλων ότι το υπό αναφορά νομοσχέδιο προβλέπει την τροποποίηση της βασικής νομοθεσίας με την αντικατάσταση της ερμηνείας του όρου «χρηματοοικονομικό μέσο», ώστε να περιλαμβάνονται σε αυτόν μέσα τα οποία εκδίδονται με τη χρήση «τεχνολογίας κατανεμημένου καθολικού» [Distributed Ledger Technology (DLT)].

Συναφώς, η ίδια εκπρόσωπος διευκρίνισε ότι η «τεχνολογία κατανεμημένου καθολικού» αναφέρεται σε ένα αποθετήριο πληροφοριών που τηρεί αρχεία συναλλαγών και το οποίο διαμοιράζεται και συγχρονίζεται μεταξύ ενός συνόλου συσκευών ή λογισμικών που αποτελούν μέρος δικτύου και κατέχουν πλήρες ή μερικό αντίγραφο των αρχείων όλων των συναλλαγών, με τη χρήση μηχανισμού συναίνεσης (συμφωνίας).

Περαιτέρω, η ίδια εκπρόσωπος ενημέρωσε την επιτροπή ότι τα κράτη μέλη είχαν υποχρέωση να μεταφέρουν τα προβλεπόμενα στην Οδηγία 2014/665/ΕΕ μέτρα στην εθνική νομοθεσία μέχρι την 23η Μαρτίου 2023, επισημαίνοντας παράλληλα ότι σε περίπτωση εκπρόθεσμης εναρμόνισης η Ευρωπαϊκή Επιτροπή δύναται να καταχωρίσει προσφυγή στο Δικαστήριο της Ευρωπαϊκής Ένωσης (ΔΕΕ) κατά του υπαίτιου κράτους μέλους, αφού πρώτα ακολουθηθεί η κατά περίπτωση προβλεπόμενη διαδικασία επί παραβάσει.

Οι εκπρόσωποι της ΚΤΚ και της ΕΚΚ δήλωσαν ότι συμφωνούν με τους σκοπούς και τις επιδιώξεις του προτεινόμενου νόμου.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του νομοσχεδίου στην ολομέλεια του σώματος.

3 Απριλίου 2023

Αρ. Φακ.: 23.01.063.177-2022

ΠΧ

ΚΠ

ΔΔ

ΝΧ

ΧΧΡ